CELEX: 32011R0315
Language: lt
Date: 2011-03-30 00:00:00
Title: 2011 m. kovo 30 d. Komisijos reglamentas (ES) Nr. 315/2011 dėl tam tikrų prekių klasifikavimo Kombinuotojoje nomenklatūroje

1.4.2011   
            
            
               LT
            
            
               Europos Sąjungos oficialusis leidinys
            
            
               L 86/59
            
         KOMISIJOS REGLAMENTAS (ES) Nr. 315/2011
   2011 m. kovo 30 d.
   dėl tam tikrų prekių klasifikavimo Kombinuotojoje nomenklatūroje
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 1987 m. liepos 23 d. Tarybos reglamentą (EEB) Nr. 2658/87 dėl tarifų ir statistinės nomenklatūros bei dėl Bendrojo muitų tarifo (1), ypač į jo 9 straipsnio 1 dalies a punktą,
   kadangi:
   
               (1)
            
            
               Siekiant užtikrinti, kad Reglamento (EEB) Nr. 2658/87 priede pateikta Kombinuotoji nomenklatūra būtų taikoma vienodai, būtina patvirtinti priemones, susijusias su šio reglamento priede nurodytų prekių klasifikavimu.
            
         
               (2)
            
            
               Reglamente (EEB) Nr. 2658/87 nustatytos bendrosios Kombinuotosios nomenklatūros aiškinimo taisyklės. Šios taisyklės taip pat taikomos bet kuriai kitai specialiomis Sąjungos teisės aktų nuostatomis įteisintai nomenklatūrai, kuri visiškai ar iš dalies parengta pagal Kombinuotąją nomenklatūrą arba pagal kurią ji papildomai detalizuojama atsižvelgiant į tarifų ir kitų su prekyba susijusių priemonių taikymo poreikius.
            
         
               (3)
            
            
               Laikantis minėtų bendrųjų taisyklių, šio reglamento priede pateiktos lentelės 1 skiltyje aprašytos prekės turėtų būti klasifikuojamos priskiriant KN kodus, nurodytus 2 skiltyje, remiantis 3 skiltyje išdėstytais motyvais.
            
         
               (4)
            
            
               Reikėtų numatyti, kad valstybių narių muitinių pateikta privalomąja tarifine informacija dėl prekių klasifikavimo Kombinuotojoje nomenklatūroje, neatitinkančia šio reglamento nuostatų, jos turėtojas galėtų remtis dar tris mėnesius, kaip nustatyta 1992 m. spalio 12 d. Tarybos reglamento (EEB) Nr. 2913/92, nustatančio Bendrijos muitinės kodeksą (2), 12 straipsnio 6 dalyje.
            
         
               (5)
            
            
               Šiame reglamente nustatytos priemonės atitinka Muitinės kodekso komiteto nuomonę,
            
         PRIĖMĖ ŠĮ REGLAMENTĄ:
   1 straipsnis
   Šio reglamento priede pateiktos lentelės 1 skiltyje aprašytos prekės Kombinuotojoje nomenklatūroje klasifikuojamos priskiriant minėtos lentelės 2 skiltyje nurodytą KN kodą.
   2 straipsnis
   Valstybių narių muitinių pateikta privalomąja tarifine informacija, neatitinkančia šio reglamento nuostatų, dar galima remtis tris mėnesius, vadovaujantis Reglamento (EEB) Nr. 2913/92 12 straipsnio 6 dalimi.
   3 straipsnis
   Šis reglamentas įsigalioja dvidešimtąją dieną po jo paskelbimo Europos Sąjungos oficialiajame leidinyje.
   
      Šis reglamentas yra privalomas visas ir tiesiogiai taikomas visose valstybėse narėse.
      Priimta Briuselyje 2011 m. kovo 30 d.
      
         
            Komisijos vardu, Pirmininko vardu
         
         Algirdas ŠEMETA
         
            Komisijos narys
         
      
   
   
      (1)  OL L 256, 1987 9 7, p. 1.
   
      (2)  OL L 302, 1992 10 19, p. 1.
   
      PRIEDAS
      
                  Prekių aprašymas
               
               
                  Klasifikavimas
                  (KN kodas)
               
               
                  Motyvai
               
            
                  (1)
               
               
                  (2)
               
               
                  (3)
               
            
                  Elektromechaninis įrenginys (vadinamoji „vibracinė platforma“), sudarytas iš plieninės platformos ir centrinės kolonėlės, prie kurios pritvirtinta rankena ir valdymo pultas. Įrenginio apytikriai matmenys 80 × 80 × 120 cm, o masė – 34 kg.
                  Valdymo pulte yra klaviatūra ir mygtukai įdiegtoms treniruočių programoms pradėti, pakartoti arba sustabdyti.
                  Platforma yra su varikliu, kuriam veikiant ji svyruoja į šonus nuo centrinės kolonėlės, sukeldama judesius, panašius į greitą ėjimą. Svyravimo judesys 30–50 Hz dažniu perduodamas į stovinčio ant platformos žmogaus pėdas (o po to aukštyn į raumenis).
                  Įrenginys veikia kaip raumenų susitraukimų stimuliatorius ir skirtas naudoti, pavyzdžiui, medicinoje, fizioterapijoje ir gerai savijautai palaikyti.
               
               
                  8479 89 97
               
               
                  Klasifikuojama vadovaujantis Kombinuotosios nomenklatūros 1 ir 6 bendrosiomis aiškinimo taisyklėmis bei KN kodus 8479, 8479 89 ir 8479 89 97 atitinkančiais prekių aprašymais.
                  Įrenginys nepriskirtinas 9019 pozicijai kaip mechanoterapijos prietaisas, nes jis nenaudojamas sąnariams ir raumenims gydyti prižiūrint gydytojams (taip pat žr. Suderintos sistemos (SS) paaiškinimų 9019 pozicijos I grupės paaiškinimus).
                  Įrenginys taip pat nepriskirtinas 9019 pozicijai kaip masažo aparatas, nes pagrindinė jo paskirtis – taip stimuliuoti visus kūno raumenis, kad jie natūraliai susitraukinėtų. (Taip pat žr. SS paaiškinimų 9019 pozicijos II grupės paaiškinimus).
                  Įrenginys nepriskirtinas 9506 pozicijai kaip bendrųjų fizinių pratimų reikmenys ir įranga, nes jis neskirtas fiziniams pratimams. (Taip pat žr. SS paaiškinimų 9506 pozicijos paaiškinimus).
                  Atsižvelgiant į tai, kad įrenginys veikia kaip mechaninis raumenų stimuliatorius, jis klasifikuotinas kaip specialias funkcijas atliekanti mašina arba mechaninis įrenginys, nenurodytas kitoje vietoje, priskiriant KN kodą 8479 89 97.